作者:孫光憲
標題:生查子
內容:寂寞掩朱門，正是天將暮。暗澹小庭中，滴滴梧桐雨。繡工夫，牽心緒，配盡鴛鴦縷。待得沒人時，偎倚論私語。暖日策花驄，嚲鞚垂楊陌。芳草惹煙青，落絮隨風白。誰家繡轂動香塵，隱映神仙客。狂殺玉鞭郎，咫尺音容隔。金井墮高梧，玉殿籠斜月。永巷寂無人，斂態愁堪絕。玉爐寒，香燼滅，還似君恩歇。翠輦不歸來，幽恨將誰說？春病與春愁，何事年年有。半為枕前人，半為花間酒。醉金尊，攜玉手，共作鴛鴦偶。倒載臥雲屏，雪面腰如柳。為惜美人嬌，長有如花笑。半醉倚紅妝，轉語傳青鳥。眷方深，憐恰好，唯恐相逢少。似這一般情，肯信春光老。清曉牡丹芳，紅豔凝金蕊。乍佔錦江春，永認笙歌地。感人心，為物瑞，爛熳煙花裡。戴上玉釵時，迥與凡花異。密雨阻佳期，盡日凝然坐。簾外正淋漓，不覺愁如鎖。夢難裁，心欲破，淚逐簷聲墮。想得玉人情，也合思量我。